Super 8 หนัง Sci-fi แนวสิ่งมีชีวิตจากนอกโลกทำรายได้เกินคาดหมาย 38 ล้านดอลล่าร์ที่อันดับหนึ่ง
ส่วน Pirates of the Caribbean ตอนสี่กับ The Hangover ภาคสองก้าวข้ามหลักรายได้ 200 ล้านดอลล่าร์แล้ว
เช่นเดียวกับ Kung Fu Panda 2 ที่เหล่าสรรพสัตว์ผู้แก่กล้าวิชากังฟู กระโดดตีลังกาม้วนตัวกลับหลังเพื่อหลบคมธนูของฝูงทหารหมาป่า ลูกน้องของพญานกยูงเชน และเท้าลงสัมผัสพื้นดินที่อันดับสี่ ส่วน The Hangover Part 2 เรื่องของกลุ่มเพื่อนสนิทสี่คนซึ่งไปร่วมพิธีแต่งงานในเมืองไทย และสัญญากันว่าจะดื่มเบียร์ฉลองการสละโสดเพียงแค่แก้วเดียว แต่กลับตื่นขึ้นมาพร้อมกับปริศนาและการเสียตำแหน่งอีกหนึ่งขั้นลงมาเป็นอันดับสาม แต่ก็สามารถก้าวข้ามหลักรายได้ 200 ล้านดอลล่าร์แล้วเช่นกัน ทางด้าน X-Men: First Class เรื่องเกี่ยวกับที่มาของกลุ่มคนผู้มีความสามารถพิเศษจาก DNA ที่กลายพันธ์ ใช้ความสามารถพิเศษอย่างหนึ่งในการอ่านใจคนดู และรู้ว่าถึงอย่างไรก็ต้องทิ้งทั้งอันดับและรายได้ลงอย่างแน่นอน สุดสัปดาห์ที่ผ่านมา X-Men: First Class จึงเปลี่ยนที่นั่งมาอยู่ในชั้น Business คือในตำแหน่งที่สองแทน และที่เข้ามาขอยืมตำแหน่งที่หนึ่งไปครองเป็นภาพยนต์แนว sci-fi จากผลงานการสร้างของ Steven Spielberg เกี่ยวกับสิ่งมีชีวิตนอกโลกที่เข้ามาสร้างปัญหาให้กับมนุษย์ “Super 8” เป็นเรื่องของเด็กกลุ่มหนึ่งในช่วงปี พ.ศ. 2522 ที่ถ่ายหนังด้วยระบบฟิลม์ Super 8 และบังเอิญถ่ายติดฉากรถไฟวิ่งตกรางซึ่งตามมาด้วยเหตุการณ์ประหลาดต่างๆ ที่ไม่มีใครอธิบายได้ แม้จะไม่ได้ตั้งใจให้เป็นหนังใหญ่อย่างไรก็ตาม Super 8 ก็สามารถวิ่งฝ่าด่านคู่ต่อสู้เหมือนขบวนรถไฟที่วิ่งเตลิด พร้อมกับรายได้ 38 ล้านดอลล่าร์ในช่วงสุดสัปดาห์แรกแบบเกินความคาดหมาย